Vermontas

Vermontas () – 14-oji JAV valstija (nuo 1791 m. kovo 4 d.). Sostinė – Montpiljeris. Plotas – 24,9 tūkst. km²; 645 tūkst. gyventojų (2021 m.).

JAV valstija Vermontas tapo 1791 m.

Geografija 

Didžiąją valstijos dalį užima Žalieji kalnai (Apalačų dalis), iškylantys iki 1338 m aukščio (Mansfildo k.). Vermonto šiaurės vakaruose telkšo Šampleino ežero žemuma. Rytine siena teka Konektikuto upė. Apie 2/3 valstijos ploto dengia lapuočių miškai.

Būdingas vidutinių platumų, drėgnas klimatas.

Didžiausi miestai 

2010 m. duomenys

 Burlingtonas (42 417 gyv.)
 Eseksas (19 587 gyv.)
 Pietų Burlingtonas (17 904 gyv.)
 Kolčesteris (17 067 gyv.)
 Rutlandas (16 495 gyv.)

Ekonomika 

Pieno ūkis valstijoje anksčiau buvo lyderiaujantis, tačiau dabar jo vertė sumenko. Pagrindiniai žemės ūkio produktai yra obuoliai, sūris, klevų sirupas.

Pagrindinės naudingosios iškasenos yra akmuo, asbestas, smėlis, žvyras, talkas. Anksčiau dominavusi tekstilės pramonė smuko, tačiau jos vietą užėmė kompiuterinės įrangos komponentų, popieriaus masės ir popieriaus, plastiko gamyba. Turizmas valstijai atneša daug pelno (207 mln. JAV dolerių).

Šaltiniai 

JAV valstijos